Id-Deċiżjoni tal-Kummissjoni
tas-7 ta’ Lulju 1997
li tħejji listi provviżorji ta’ stabbilimenti ta’ pajjiżi terzi li minnhom l-Istati Membri jawtorizzaw l-importazzjonijiet ta’ laħam ta’ kaċċa ferali
(Test b’relevanza għall-Ftehim ŻEE)
(97/468/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 95/408/KE tat-22 ta’ Ġunju 1995 dwar il-kondizzjonijiet għat-tħejjija, għal perjodu temporanju, ta’ listi provviżorji ta’ stabbilimenti ta’ pajjiż terz li minnhom l-Istati Membri huma awtorizzati li jimportaw ċerti prodotti ta’ oriġini mill-annimali, prodotti mis-sajd jew molluski bi-valvoli ħajjin [1], kif l-aħħar emendata bid-Deċiżjoni tal-Kunsill 97/34/KE [2], u b’mod partikolari l-Artikolu 2(1) u l-Artikolu 7 tagħha,
Billi d-Deċiżjoni tal-Kummissjoni 94/86/KE [3], kif l-aħħar emendata bid-Deċiżjoni Nru 96/137/KE [4], tħejji lista ta’ pajjiżi terzi li minnhom l-Istati Membri jawtorizzaw l-importazzjonijiet ta’ laħam ta’ kaċċa ferali;
Billi, għal ħafna mill-pajjiżi f’dik il-lista s-saħħa ta’ l-annimal u l-ħtiġiet taċ-ċertifikazzjoni veterinarja għall-importazzjonijiet ta’ laħam ta’ kaċċa ferali ġew preskritti fid-Deċiżjoni tal-Kummissjoni 97/218/KE [5], u fid-Deċiżjoni Nru 97/220/KE [6];
Billi l-Kummissjoni rċeviet minn ċerti pajjiżi terzi listi ta’ stabilimenti, b’garanziji li jikkonformaw bis-sħiħ mal-kondizzjonijiet ta’ saħħa addattati fil-Komunità, u li jekk xi stabbiliment jonqos minn dan, l-attivitajiet ta’ esportazzjoni tiegħu lejn il-Komunità Ewropea jiġu sospiżi.;
Billi l-Kummissjoni ma setgħetx taċċerta fil-pajjiżi terzi kkonċernati l-konformità ta’ l-istabbilimenti tagħhom mal-ħtiġiet tal-Komunità u l-validità tal-garanziji pprovduti mill-awtoritajiet kompetenti;
Billi, sabiex ma jkunx hemm waqfien fil-kummerċ tal-laħam ta’ kaċċa ferali minn dawk il-pajjiżi, hemm il-ħtieġa li jingħata perjodu ieħor li matulu l-Istati Membri jkunu jistgħu jkomplu jimportaw il-laħam ta’ kaċċa ferali mill-istabbilimenti li jkunu rrikonoxxew bir-riserva li l-kummerċ f’dan il-laħam ikun limitat għas-suq nazzjonali; billi matul dak il-perjodu l-ieħor il-Kummissjoni għandha tiġbor minn dawk il-pajjiżi l-garanziji meħtieġa sabiex tkun tista’ żżidhom mal-lista skond il-proċedura preskritta fid-Deċiżjoni 95/408/KE;
Billi, fir-rigward tar-Repubblika Ċeka, tħejjiet lista ta’ stabbilimenti bid-Deċiżjoni tal-Kummissjoni 97/299/KE [7];
Billi malli jiskadi dak il-perjodu, pajjiżi terzi li jkunu għadhom ma bagħtux il-listi tagħhom ta’ l-istabbilimenti skond ir-regoli tal-Komunità ma jkunux jistgħu aktar jesportaw laħam ta’ kaċċa ferali lejn Komunità;
Billi l-Istati Membri għandhom ikunu responsabbli għalhekk li jkunu sodisfatti li l-istabbilimenti minn fejn jimportaw il-laħam ta’ kaċċa ferali jikkonformaw mal-ħtiġiet għall-produzzjoni u t-tqegħid fis-suq li jkunu mhux inqas stretti mill-ħtiġiet tal-Komunità;
Billi l-listi provviżorji ta’ stabbilimenti li jipproduċu l-laħam ta’ kaċċa ferali jistgħu għalhekk jitħejjew fir-rigward ta’ ċerti pajjiżi;
Billi l-miżuri li għalihom tipprovdi din id-Deċiżjoni huma skond l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
1. L-Istati Membri għandhom jawtorizzaw l-importazzjonijiet ta’ laħam ta’ kaċċa ferali mill-istabbilimenti ta’ pajjiżi terzi elenkati fl-Anness hawn mehmuż.
2. Dwar pajjiżi terzi għajr dawk fl-Anness, l-Istati Membri jistgħu jawtorizzaw stabbilimenti għal importazzjonijiet ta’ laħam ta’ kaċċa ferali sa l-1 ta’ Jannar 1998.
3. L-importazzjonijiet ta’ laħam ta’ kaċċa ferali għandhom jibqgħu soġġetti għad-disposizzjonijiet veterinarji tal-Komunità adottati band’oħra.
Artikolu 2
Din id-Deċiżjoni għandha tapplika mill-1 ta’ Lulju 1997.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussel, fis-7 ta’ Lulju 1997.